Εμείς κι Εμείς

Υπόθεση

Στο ισόγειο μιας πολυκατοικίας στην περιοχή του Μετς, ζει ο Στέλιος Δαμίγος (Στέλιος Παύλου) που είναι ηλεκτρολόγος αυτοκινήτων με τη σύζυγό του, την Μαρία Θεοφάνους-Δαμίγου (Μαρία Φιλίππου) που είναι ιδιοκτήτρια του κτιρίου και φιλόλογος με καταγωγή από την Κύπρο. Στον επάνω όροφο, σε ένα δυάρι, μένει η Σμαράγδα Λαζαρίδου (Σμαράγδα Διαμαντίδου), ιατρική επισκέπτης στο επάγγελμα, με την μεγαλύτερη αδελφή της την Αντωνία (Μαρία Κανελλοπούλου), ιδιαιτέρα γραμματέα και ανύπαντρη. Επιπλέον, μαζί τους ζει και ο σύντροφος της Σμαράγδας, ο Βασίλης Παπαδόπουλος (Βασίλης Κούκουρας), ένας νεαρός, ωραίος, επίδοξος ηθοποιός του "ποιοτικού χώρου" αλλά μονίμως άνεργος.Στην ίδια πολυκατοικία και η Νατάσα Σαριτζόγλου (Νατάσα Μανίσαλη), μια πληθωρική γυναίκα που εργάζεται στις Δημόσιες Σχέσεις μεγάλης δισκογραφικής εταιρίας, ο Μάκης Τουφεξής (Γιώργος Γιαννούτσος), ο οποίος είναι ένας φοβερός τύπος, sex maniac, πλην όμως looser από γεννησιμιού του, που δουλεύει σαν ξεναγός. Τέλος, τους ένοικους της πολυκατοικίας, ολοκληρώνει η Παρθένα (Ελένη Γερασιμίδου), μια αφελής γυναίκα ποντιακής καταγωγής, ξαδέρφη των αδελφών Λαζαρίδη, η οποία μάλιστα διατηρεί και κατάστημα ψιλικών στη γειτονιά. Τα έργα και οι ημέρες μιας παρέας πολύ αγαπημένης, που ξέρει πολύ καλά ότι ακόμα και όταν μαλώνουν, τελικά χώρια δεν μπορούν να ζήσουν επ' ουδενί.

Παρθένα Ουσταμπασίδου

Η Παρθένα Ουσταμπασίδου (Ελένη Γερασιμίδου) είναι μια γυναίκα κοντά στη τέταρτη δεκαετία της ηλικίας της, Ελληνίδα Πόντια, με καταγωγή από το Νοβοροσίσκ της Ρωσίας, που εγκαταστάθηκε από το Κιλκίς στην Αθήνα, λίγο μετά την αρχή της σειράς. Είναι ξαδέλφη της Σμαράγδας και της Αντωνίας από την πλευρά της μητέρας τους. Στα πρώτα επεισόδια της σειράς, εμφανίζεται ως έκτακτη συμμετοχή, αλλά από το δέκατο επεισόδιο και μέχρι το τέλος του τρίτου κύκλου, γίνεται μια από τους πρωταγωνιστές. Στα πρώτα επεισόδια που εμφανίζεται ως μια συντηρητική, αυστηρή αλλά καλόκαρδη γυναίκα και σταδιακά, μετατρέπεται σε μια χειραφετημένη και μοντέρνα γυναίκα, με επιβολή στον σύζυγο της τον Αντώνη και πολλές κοινωνικές επαφές. Προσπαθεί να προσαρμοσθεί στην σύγχρονη ζωή και μαθαίνει συνεχώς καινούργιες λέξεις από την Αντωνία. Στις αρχές του τρίτου κύκλου (1996-1997) αγοράζει το κατάστημα ψιλικών στην γειτονιά τους και γίνεται "επιχειρηματίας". Στα τελευταία επεισόδια του 3ου κύκλου η παρουσία της στην σειρά ελαττώνεται και ο λόγος για την απουσία της, είναι η αρρώστια μιας ηλικιωμένης και αγαπημένης της, θείας από το Κιλκίς , επέστρεψε μόνο στο τελευταίο επεισόδιο προσωρινά του 3ου κύκλου για το χορευτικό του εξωραϊστικού συλλόγου και έπειτα δεν εμφανίστηκε ξανά. Είναι άγνωστο το αν τελικά κάποια στιγμή επέστρεψε ξανά στο Μετς με το σύζυγο της ή έαν αποφάσισε να μείνει για πάντα στο Κιλκίς. Εικάσθηκε πάντως απο την ξαδέρφη της Αντωνία οτι δεν σκόπευε να επιστρέψει μέχρι η θεία της να αφήσει την τελευταία πνοή.

Νατάσα Σαριτζόγλου

Η Νατάσα Σαριτζόγλου (Νατάσα Μανίσαλη) είναι μια πληθωρική γυναίκα που εργάζεται στις Δημόσιες σχέσεις μεγάλης δισκογραφικής εταιρίας και κουμπάρα του Στέλιου και της Μαρίας. Θεωρείται η πιο λογική από την παρέα, καθώς σχεδόν πάντα, αυτή κατεβάζει τις έξυπνες ιδέες και επιδιορθώνει τις καταστάσεις γι'αυτό και έχει μείνει στην ιστορία ως η "καπάτσα" της παρέας. Παρ' όλα αυτά, ορισμένες φορές, κάνει και αυτή γκάφες. Έξυπνη, δραστήρια, με χιούμορ και επιτυχία τόσο στη δουλειά της όσο και στο αντίθετο φύλο, της αρέσει να σκαρώνει πλάκες και να πειράζει τους υπόλοιπους. Έχει τσαμπουκά και ξέρει να λύνει τα προβλήματα, όταν υπάρχουν. Αν και έχει επιτυχία στους άντρες, δεν καταφέρνει ποτέ να κάνει μια σοβαρή σχέση μέχρι το τέλος της σειράς, όπου παντρεύεται.

Βασίλης Παπαδόπουλος

Ο Βασίλης Παπαδόπουλος (Βασίλης Κούκουρας) είναι ένας νεαρός ηθοποιός και πολύ ωραίος άντρας. Έχει δεσμό με την Σμαράγδα, με την οποία και συζεί σε μια γκαρσονιέρα. Η σχέση του, πηγαίνει πάρα πολύ καλά ωστόσο  ενώ θέλουν να ζήσουν τον έρωτα τους ήσυχα όπως όλα τα φυσιολογικά ζευγάρια έχουν μονίμως την Αντωνία πάνω από το κεφάλι τους να τους χαλάει οποιαδήποτε ρομαντική ατμόσφαιρα. Συχνά, η γοητεία του, γίνεται θέμα τσακωμού με τη Σμαράγδα, αφού εκείνη ζηλεύει οποιαδήποτε γυναίκα τον φλερτάρει στην δουλειά του.

Σμαράγδα Λαζαρίδου

Η Σμαράγδα Λαζαρίδου (Σμαράγδα Διαμαντίδου) είναι η μικρή αδελφή της Αντωνίας, αλλά με άρδην διαφορετικό χαρακτήρα από εκείνην, λίγο αθυρόστομη, αδιάφορη για αυτά που ανησυχούν οι άλλοι συνήθως, κυκλοθυμική, ζηλιάρα και ερωτική στη σχέση της με το Βασίλη. Είναι νέα, όμορφη και απελευθερωμένη, ενώ εργάζεται ως ιατρική επισκέπτης.  Αγνοεί τα ήθη και τα έθιμα και αδιαφορεί για την Ποντιακή καταγωγή της. Κατά την διάρκεια της σειράς αλλάζει το χρώμα των μαλλιών της και από σκούρο καστανό στις αρχές της σειράς, μεταμορφώνεται σε ανοικτό καστανό μέχρι τον τρίτο κύκλο και γίνεται ξανθό σταδιακά από το τέλος του τρίτου κύκλου. Στο τέλος της σειράς παντρεύεται τον Βασίλη.

Αντωνία Λαζαρίδου

Η Αντωνία Λαζαρίδου (Μαρία Κανελλοπούλου) εργάζεται ως ιδιαιτέρα γραμματέας και είναι αδελφή της Σμαράγδας. Ζει μαζί με την αδελφή της και τον Βασίλη σε μια γκαρσονιέρα ενώ σαν χαρακτήρας, είναι μοναχική, ενίοτε μελαγχολική και παλαιά αναρχική ιδεολόγος. Πολλές φορές, παρουσιάζεται και ως μανιακή με την καθαριότητα και ζηλιάρα απέναντι στη Σμαράγδα και τη σχέση της. Στο τέλος της σειράς, κατάφερε να παντρευτεί και μετακόμισε ύστερα από πολλά χρόνια, που συγκατοικούσε με την μικρότερη αδελφή της. Εικάσθηκε ότι ο χαρακτήρας αυτός ήταν λίγο επιτηδευμένος.

Μαρία Θεοφάνους-Δαμίγου

Η Μαρία Θεοφάνους - Δαμίγου (Μαρία Φιλίππου) εργάζεται ως φιλόλογος σε ένα λύκειο. Κατάγεται από την Κύπρο και ήρθε στην Ελλάδα, όταν σπούδαζε φιλολογία στη Θεσσαλονίκη. Έπειτα, ο πατέρας της, της αγόρασε ένα διώροφο νεοκλασικό στο Μετς, όπου και διορίσθηκε ως καθηγήτρια. Στο πρώτο επεισόδιο του πρώτου κύκλου, παντρεύεται με τον Στέλιο, έναν ηλεκτρολόγο. Θεωρεί όμως ότι ο σύζυγος της,  είναι λίγο αμόρφωτος και άξεστος και πολλές φορές τον προσβάλλει. Είναι υπεροπτική, λίγο υστερική και με έντονη την κυπριακή καταγωγή της. Στο τέλος του πρώτου κύκλου απέκτησε ένα αγοράκι με τον Στέλιο και στο τέλος του τέταρτου κύκλου έμεινε και πάλι έγκυος.

Στέλιος Δαμίγος

Ο Στέλιος Δαμίγος (Στέλιος Παύλου) είναι ο σύζυγος της Μαρίας και πετυχημένος ηλεκτρολόγος. Όπως και η Μαρία έτσι και εκείνος πολλές φορές την πειράζει και της κάνει κριτική σε διάφορα πράγματα, όπως για παράδειγμα το ότι είναι τροφαντή. Είναι πολύ πιστός στη γυναίκα του και ένας στοργικός πατέρας. Κάνει πολύ παρέα με τον Μάκη και τον Βασίλη, ενώ συχνά του αρέσει να παίρνει θέση στα ξένα προβλήματα, θεωρώντας ότι μπορεί να βοηθήσει να λυθούν αλλά η σύζυγος του, επεμβαίνει και του λέει να μην ανακατεύεται σε ξένες υποθέσεις.

Μάκης Τουφεξής

Ο Μάκης Τουφεξής (Γιώργος Γιαννούτσος) είναι από τους άνδρες της παρέας και ο πιο αποτυχημένος στις γυναίκες, αν και αρκετά καλόκαρδος και φιλικός. Εργάζεται σαν ξεναγός και εκνευρίζεται όταν η μητέρα του, Ερμιόνη, τον επισκέπτεται χωρίς να του τον ειδοποιήσει και μπλέκεται στα προσωπικά του. Θεωρεί τον εαυτό του ωραίο και γοητευτικό αλλά κάτι τέτοιο, δεν ισχύει. Στο τέλος της σειράς, παντρεύεται μια καλλιεργημένη κοπέλα, την Θεολογία.

Αντώνης Τζουμανίκας

Ο Αντώνης Τζουμανίκας (Αντώνης Ξένος) είναι ο σύζυγος της Παρθένας και ιδιοκτήτης ενός καταστήματος παπουτσιών. Σαν χαρακτήρας, είναι ευαίσθητος, γλυκός, τρυφερός και αγαπάει πολύ την γυναίκα του, σε σημείο που της κάνει όλα τα χατίρια και την αφήνει να έχει αυτή το πάνω χέρι στο σπίτι τους, "σέρνοντας τον από τη μύτη". Έχει μια αδελφή, την Τασσώ, η οποία είναι επιλοχίας στο στρατό και η οποία ήταν αρχικά αντίθετη στο να παντρευτεί ο αδελφός της, την Παρθένα.

Χάμπος (Χαράλαμπος) Ουσταμπασίδης

Ο Χάμπος Ουσταμπασίδης (Τάσος Πεζιρκιανίδης) είναι αδελφός της Παρθένας και ξάδελφος των αδελφών Λαζαρίδη. Ένας άνδρας, παλαιών ιδεών, αυταρχικός, που αν και αγαπάει και νοιάζεται για την αδελφή του, είναι πολύ σκληρός και αυστηρός μαζί της. Στις τρεις πρώτες σεζόν εμφανίζεται σε έκτακτες συμμετοχές και εγκαθίσταται μόνιμα στον τέταρτο κύκλο της σειράς, μετά την αποχώρηση της Παρθένας και του Αντώνη, αναλαμβάνοντας ψιλικατζίδικο και το σπίτι της αδελφής του. Στο τέλος της σειράς, παντρεύεται την Κατερίνα, μια νεαρή, πολύ όμορφη κοπέλα που εργάζεται ως κομμώτρια στη γειτονιά.

Τέλης Κανδύλης

Ο Τέλης Κανδύλης (Κωνσταντίνος Κατσέλης) μπαίνει στη ζωή της παρέας, στις αρχές του τρίτου κύκλου. Είναι φοιτητής οδοντιατρικής και γίνεται ο καλύτερος φίλος του Μάκη. Παρά το γεγονός ότι είναι ένα πάρα πολύ ωραίο παιδί, με πολλές κατακτήσεις στο γυναίκειο φύλο, δεν τον βλέπουμε να παντρεύεται στο τέλος.

Κατερίνα Αυγουλομάτη

Η Κατερίνα Αυγουλομάτη (Κατερίνα Σασλή) είναι μια νεαρή κοπέλα, πολύ όμορφη και μοντέρνα, που εργάζεται ως κομμώτρια στην γειτονιά. Λόγω των συχνών επισκέψεων που κάνει στο ψιλικατζίδικο της Παρθένας, γνωρίζει τον Χάμπο και ερωτεύονται παρά την μεγάλη διαφορά της ηλικίας τους. Στο τέλος της σειράς, παντρεύεται τον αγαπημένο της, Χάμπο.